EH Bildu talde parlamentarioari atxikitako foru parlamentari Maiorga Ramírez jaunak idatziz erantzuteko galdera egin du (10-22/PES-00150), jakin nahi baititu ***xehetasunak, kultur intereseko ondasunetarako doako bisita dela-eta legeak xedatzen duena betetzearren Elizarekin izandako komunikazioei eta burututako jarduketei buruzkoak***. Hau da Nafarroako Gobernuko Kultura eta Kiroleko kontseilariak horretaz ematen dion informazioa:

Nafarroako kultur intereseko ondasunen 89 jaberi –publiko eta pribatu, Eliza Katolikoa barne– Vianako Printzea Erakundea-Kulturako zuzendari nagusiak sinatutako gutuna bidali zitzaien 2021eko apirilean, posta ziurtatuaren bidez, Eskubide Kulturalei buruzko Foru Legean ezarritakoa betez: *“Kultura arloko eskumena duen departamentuak ondasunen jabe edo edukitzaile diren pertsona edo entitateei eskatuko die beren proposamenak egiteko, departamentuak ezartzen dituen epe eta baldintzetan”.* Gutun horren eredua erantsi da.

2021eko irailean, lehenbiziko gutunari erantzun ez zioten jabeei gogorarazi zitzaien –postaz, telefonoz, aurrez aurreko bisitan– informazioa eta proposamenak bidali behar zizkiotela Vianako Printzea Erakundea-Kultura Zuzendaritza Nagusiari. Bigarren bidalketa horretan sartu ziren Elizaren hamabost bat higiezin, lehenbiziko gutunari erantzun ez ziotenak.

Bi komunikazio txandetan kultur intereseko ondasunen jabeek emandako erantzunekin, Vianako Printzea Erakundea-Kultura Zuzendaritza nagusiak, Eskubide Kulturalei buruzko Foru Legea betez, dokumentu bat egin du Nafarroako kultur intereseko ondasunetako bakoitza bisitatzeko baldintzak zehazten dituena. Dokumentu hori <https://visitas.fcpatrimoniodenavarra.com/> helbidean kontsultatu daiteke, eta badu sarbidea [www.culturanavarra.es](http://www.culturanavarra.es) webgunetik.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko ekainaren 2an

Kultura eta Kiroleko kontseilaria: Rebeca Esnaola Bermejo

